‘सूरमा’ अपनी नायिका तापसी पन्नू को हरजिंदर कौर नहीं बनाती. बल्कि हरप्रीत नाम देकर हरजिंदर कौर से प्रेरित एक काल्पनिक पात्र रचती है और उसी के सहारे (वाया वॉयसओवर) संदीप सिंह की फैक्ट और फिक्शन मिलाकर फैंटी गई कहानी दिखाती है. इस कहानी में हरप्रीत अपने हॉकी करियर को लेकर सजग है और आखिर तक एक मजबूत महिला किरदार बनी रहती है. नाम बदलकर इस तरह नायिका को प्रस्तुत करने की चतुराई साफ तौर पर उन आलोचनाओं से बचने के लिए की गई होगी जो ‘सुल्तान’ जैसी फिल्मों के हिस्से में आती रही हैं, जिसमें सुपरस्टार नायक की खातिर अनुष्का शर्मा जैसी नायिकाएं अपना करियर दांव पर लगाती रही हैं. वरना, इसके अलावा नाम बदलने की और क्या वजह हो सकती है!